***დანართი №1***

**„სახელმწიფო გრანტი საზღვარგარეთ არსებული ქართული მატერიალური და სულიერი მემკვიდრეობის სამეცნიერო კვლევისათვის“ 2011 წლის სახელმწიფო სამეცნიერო საგრანტო კონკურსის პირობები**

**მუხლი 1. ზოგადი დებულებანი**

1. სახელმწიფო სამეცნიერო საგრანტო კონკურსის „სახელმწიფო გრანტი საზღვარგარეთ არსებული ქართული მატერიალური და სულიერი მემკვიდრეობის სამეცნიერო კვლევისათვის“ (შემდგომში – კონკურსი) მიზანია, ხელი შეუწყოს საქართველოს ფარგლებს გარეთ არსებული ქართული ისტორიული ძეგლების, კულტურული მემკვიდრეობის ნიმუშების, წერილობითი და სხვა სახის წყაროების, საარქივო მასალის, ეთნოგრაფიული მონაცემების მაღალ სამეცნიერო დონეზე შესწავლას, მათ მოძიებას, აღრიცხვასა და სისტემატიზაციას, ქართველი ერის ინტელექტუალური და ნივთიერი მემკვიდრეობის კვლევის პოპულარიზაციას და ახალგაზრდა სამეცნიერო კადრების მოზიდვას ამ სფეროში.

 2. კონკურსი ტარდება „სახელმწიფო სამეცნიერო საგრანტო კონკურსის „სახელმწიფო გრანტი საზღვარგარეთ არსებული ქართული მატერიალური და სულიერი მემკვიდრეობის სამეცნიერო კვლევისათვის“ დებულებისა და საგრანტო პროექტის შეფასების კრიტერიუმების დამტკიცების შესახებ“ საქართველოს განათლებისა და მეცნიერების მინისტის 2011 წლის 29 ივლისის N129/ნ ბრძანებისა და წინამდებარე ბრძანებით განსაზღვრული წესების შესაბამისად.

**მუხლი 2. ­კონკურსის ადმინისტრირება**

1. გრანტის გაცემას ღია და საჯარო კონკურსის საფუძველზე ახორციელებს საჯარო სამართლის იურიდიული პირი – შოთა რუსთაველის ეროვნული სამეცნიერო ფონდი (შემდგომში – ფონდი).

2. ფონდი უზრუნველყოფს:

ა) კონკურსის გამოცხადებას კანონმდებლობით დადგენილი წესით;

ბ) კონკურსის გამართვისა და საკონკურსო დოკუმენტაციის მიღების ვადების დადგენას, კონკურსის პირობების შემუშავებასა და დამტკიცებას;

გ) დასაფინანსებლად შერჩეული პროექტ(ებ)ის გამოვლენასა და ფონდის სამეცნიერო საბჭოს მიერ დამტკიცებას;

დ) გამარჯვებული პროექტ(ებ)ის დაფინანსებას და მისი განხორციელების მონიტორინგს დადგენილი წესის შესაბამისად.

**მუხლი 3. სუბიექტები**

კონკურსში მონაწილეობის უფლება აქვთ – წამყვანი და თანამონაწილე ორგანიზაციის სახით – საქართველოში კანონმდებლობის საფუძველზე შექმნილ საჯარო სამარ­თლი­ს იურიდიულ პირს, კერძო სამართლის არასამეწარმეო (არაკომერციული) იურიდიულ პირს, რომლის მიზანია სამეცნიერო კვლევების განხორციელება, მოქმედი კანონმდებლობის შესაბამისად ავტორიზებულ უმაღლეს საგანმანათლებლო დაწესებულებას, საჯარო სამართლის იურიდიულ პირს – საქართველოს სამოციქულო ავტოკეფალურ მართლმადიდებელ ეკლესიას, საგანმანათლებლო დაწესებულებებიდან კონკურსში იურიდიული პირის სტატუსით მონაწილეობის უფლება აქვს მხოლოდ ავტორიზებულ უმაღლეს საგანმანათლებლო დაწესებულებას.

**მუხლი 4. ძირითადი მოთხოვნები პროექტის მიმართ**

1. პროექტის მაქსიმალური ხანგრძლივობა შეადგენს სამ წელს.

2. ფონდიდან მოთხოვნილი დაფინანსება ყოველწლიურად არ უნდა აჭარბებდეს 100 000 ლარს.

3. პროექტი შესაძლოა ითვალისწინებდეს უცხოური სამეცნიერო ფონდებიდან ან სხვა დონორი ორგანიზაციებიდან დამატებითი თანხის მოზიდვას კვლევების დასაფინასებლად.

4. პროექტს უნდა ჰყავდეს ძირითადი პერსონალი, რომელიც შესაძლოა იყოს მაგისტრანტი, დოქტორანტი, მაგისტრის, დოქტორის ან მათთან გათანაბრებული აკადემიური ხარისხის მქონე პირი.

5. პროექტს უნდა ჰყავდეს სამეცნიერო ხელმძღვანელი, დოქტორის ან მასთან გათანაბრებული აკადემიური ხარისხის მქონე საქართველოს მოქალაქე, რომელიც წარმართავს დაგეგმილ კვლევას, პასუხისმგებელია როგორც სამეცნიერო შედეგებზე, ასევე პროექტით გათვალისწინებული საქმიანობის ანგარიშგებაზე.

6. პროექტის მიმდინარეობის პერიოდში სამეცნიერო ხელმძღვანელი არის წამყვანი ორგანიზაციის თანამშრომელი.

**მუხლი 5. პროექტის ბიუჯეტი**

 პროექტისათვის ფონდიდან მოთხოვნილი დაფინანსება შესაძლოა ითვალისწინებდეს შემდეგ მუხლებს/ხარჯვით კატეგორიებს:

ა) ძირითადი პერსონალის შრომის ანაზღაურება;

ბ) დამხმარე პერსონალის შრომის ანაზღაურება;

გ) მივლინება;

დ) საქონელი და მომსახურება;

ე) სამეცნიერო ექსპედიციის მოწყობისათვის განკუთვნილი ხარჯები;

ვ) კაპიტალური ხარჯები (სამეცნიერო-კვლევითი აპარატურის, მათ შორის მასალის ელექტრონულ ფორმატში გადაყვანა-შენახვისათვის საჭირო ტექნიკის შესაძენი ხარჯები);

ზ) ზედნადები ხარჯები.

**მუხლი 6. კონკურსის ეტაპები**

კონკურსის ძირითადი ეტაპებია:

ა) კონკურსის გამოცხადება;

ბ) პროექტების ფონდში წარდგენა;

გ) პროექტების საჯარო განხილვა ფონდის სამეცნიერო საბჭოს წინაშე, გამარჯვებულის გამოვლენა და ფონდის სამეცნიერო საბჭოს მიერ პროექტის დამტკიცება დასაფინანსებლად;

დ) საგრანტო ხელშეკრულებების გაფორმება დასაფინანსებლად შერჩეული პროექტის სამეცნიერო ხელმძღვანელს, წამყვან და თანამონაწილე ორგანიზაციას, თანადამფინანსებელსა (ასეთის არსებობის შემთხვევაში) და ფონდს შორის.

**მუხლი 7. საკონკურსო დოკუმენტაციის წარდგენა**

1. კონკურსში მონაწილებისათვის ფონდში წარმოდგენილი უნდა იქნას:

 ა) კონკურსში მონაწილეობის შესახებ პროექტში მონაწილე ფიზიკური და იურიდიული პირების ერთობლივი განცხადება (ხელმოწერითა და ბეჭდით დადასტურებული) დანართი N2;

ბ) საპროექტო წინადადება დანართი N3-ში მოცემული ფორმის მიხედვით;

გ) სამეცნიერო ხელმძღვანელის აკადემიური/სამეცნიერო ხარისხის დამადასტურებელი დოკუმენტი. უცხო სახელმწიფოს მიერ გაცემული დოკუმენტის შემთხვევაში ფონდში წარმოდგენილ უნდა იქნას აპოსტილით დამოწმებული/ლეგალიზებული დოკუმენტი.

5. საკონკურსო დოკუმენტაციის ფონდში წარდგენა შესაძლებელი იქნება 2011 წლის 12 აგვისტოდან 12 სექტემბრის 18 საათამდე.

6. ვადის დარღვევის ან/და არასრული დოკუმენტაციის წარმოდგენის შემთხვევაში პროექტი მოიხსნება კონკურსიდან.

7. ფონდი უფლებამოსილია კონკურსის ნებისმიერ ეტაპზე კონკურსიდან მოხსნას პროექტები, რომლებიც არ შეესაბამება კონკურსის მიზნებისათვის დადგენილ მოთხოვნებს ან შეიცავს ყალბ ინფორმაციას.

8. ფონდი არ ანაზღაურებს პროექტის მომზადებისა და წარდგენისათვის გაწეულ ხარჯებს.

**მუხლი 8. საგრანტო ხელშეკრულება**

1. დასაფინანსებლად შერჩეული პროექტის სამეცნიერო საბჭოს მიერ დამტკიცების შემდეგ ფონდი აფორმებს საგრანტო ხელშეკრულებას დასაფინანსებლად შერჩეული პროექტის სამეცნიერო ხელმძღვანელთან, წამყვან და თანამონაწილე ორგანიზაციასა და თანადამფინანსებელთან (ასეთის არსებობის შემთხვევაში).

2. ხელშეკრულება უნდა შეიცავდეს შეთანხმებას პროექტის ფარგლებში შექმნილი ინტელექტუალური საკუთრების უფლების გრანტის მიმღებისა და გრანტის გამცემის მიერ გამოყენების შესახებ ქვეყანაში მოქმედი და საერთაშორისო კანონმდებლობის შესაბამისად.

3. ყოველი საანგარიშო პერიოდის დაწყებამდე არა უგვიანეს 30 დღით ადრე სამეცნიერო ხელმძღვანელის მიერ წარდგენილი დასაბუთებული მოთხოვნის ან პროექტის სამეცნიერო მრჩეველთა საბჭოს რეკომენდაციის საფუძველზე შესაძლოა საგრანტო ხელშეკრულების სამოქმედო გეგმაში ან/და ხარჯთაღრიცხვაში განხორციელდეს ცვლილება.

4. საანგარიშო წლის პერიოდში საგ­რანტო ხელშეკრულების ხარჯთაღრიცხვაში ცვლილებები დასაშ­ვე­ბია პროექტის მიმდინარე წლის საერთო ბიუჯეტის 5%-ის ფარ­გ­­ლებში.

**მუხლი 9. პროექტის სამეცნიერო მრჩეველთა საბჭო**

1. პროექტის ფარგლებში მიღწეულ სამეცნიერო შედეგებს პერიოდულად ამოწმებს პროექტის სამეცნიერო მრჩეველთა საბჭო, რომელსაც დარგის დამოუკიდებელი ექსპერტებისაგან აკომპლექტებს ფონდი პროექტში მონაწილე ორგანიზაციასთან/ორგანიზაციებთან შეთანხმების საფუძველზე.

2. სამეცნიერო მრჩეველთა საბჭო თავისი შეფასებისას ითვალისწინებს პროექტის ფარგლებში შესრულებული კვლევის მოცულობას. საჭიროების შემთხვევაში სამეცნიერო მრჩეველთა საბჭო მოისმენს პრეზენტაციას პროექტის შესრულების მიმდინარეობის შესახებ. სამეცნიერო მრჩეველთა საბჭოს დადებითი შეფასება განვლილი პერიოდის სამეცნიერო შედეგების შესახებ არის მომდევნო ტრანშის გადარიცხვის აუცილებელი პირობა.

3. სამეცნიერო მრჩეველთა საბჭო უფლებამოსილია, შეიმუშავოს რეკომენდაციები პროექტის მიმართ.

**მუხლი 10. ინტერესთა კონფლიქტი**

1. დაუშვებელია ფონდის სამეცნიერო საბჭოს/სამეცნიერო მრჩეველთა საბჭოს წევრი იყოს პირი, რომელიც არის ამავე კონკურსის მონაწილე.

2. არ შეიძლება პროექტების დამტკიცების პროცესში მონაწილეობდეს ფონდის სამეცნიერო საბჭოს ის წევრი ან იყოს სამეცნიერო მრჩეველთა საბჭოს წევრი ის პირი:

ა) რომელსაც აქვს საერთო პუბლიკაცია პროექტის მონაწილეებთან ან მონაწილეობდა მათთან ერთსა და იმავე სამეცნიერო–კვლევით პროექტში ან მუშაობს ერთსა და იმავე სტრუქტურულ ერთეულში (ფაკულტეტი, ინსტიტუტი, დეპარტამენტი);

ბ) რომელმაც შესაძლოა მიიღოს პროფესიული, ფინანსური ან პირადი სარგებელი პროექტის გამარჯვების ან დამარცხების შემთხვევაში;

გ) რომელსაც აქვს პროექტის თემატიკის ან კვლევის მეთოდიკის შესახებ პროექტის ავტორებისაგან ფუნდამენტურად განსხვავებული პოზიცია;

დ) რომელიც თვითონ არის დაინტერესებული მხარე პროექტში; პროექტში მონაწილე დაინტერესებული მხარის ნათესავია; პროექტში მონაწილე დაინტერესებული მხარის წარმომადგენელია; იყო ექსპერტი მოცემულ საკითხთან დაკავშირებით; შრომით ურთიერთობაშია პროექტში მონაწილე დაინტერესებულ მხარესთან.

3. ნათესავად ჩაითვლება:

ა) პირდაპირი ხაზის ნათესავი;

ბ) მეუღლე, და-ძმა და პირდაპირი ხაზის ნათესავი;

გ) აღმავალი ხაზის პირდაპირი ნათესავის და-ძმა;

დ) და-ძმა, მათი მეუღლეები და შვილები.

4. ფონდის სამეცნიერო საბჭოს/სამეცნიერო მრჩეველთა საბჭოს წევრი ვალდებულია ფონდის სამეცნიერო საბჭოს/ფონდის გენერალურ დირექტორს ოფიციალურად აცნობოს ამ მუხლში აღნიშნული გარემოებისა და თვითაცილების შესახებ.

5. იმ შემთხვევაში, თუ ინფორმაცია ფონდის სამეცნიერო საბჭოს/სამეცნიერო მრჩეველთა საბჭოს წევრის ინტერესთა კონფლიქტის შესახებ ფონდისთვის ცნობილი გახდება დასაფინანსებლად შერჩეული პროექტების სამეცნიერო საბჭოს მიერ დამტკიცებამდე, ფონდი უფლებამოსილია იმსჯელოს ფონდის სამეცნიერო საბჭოს/სამეცნიერო მრჩეველთა საბჭოს წევრის მიერ გაკეთებული შეფასების გაუქმებასთან დაკავშირებით.

**მუხლი 11. ანგარიშგება და პროექტის შესრულების მონიტორინგი**

1. საგრანტო ხელშეკრულებით გათვალისწინებულ ტრანშებს ფონდი რიცხავს ავანსის სახით და ყოველი საანგარიშო პერიოდის ბოლოს ახორციელებს დაფინანსებული პროექტების მონიტორინგს, რომელიც მოიცავს პროექტის განხორციელების ფინანსურ და პროგრამულ მონიტორინგს. საანგარიშო პერიოდი შეადგენს 6 თვეს.

2. ფინანსური მონიტორინგი გულისხმობს საგრანტო ხელშეკრულების ფარგლებში ფონდის მიერ გადარიცხული თანხების ხარჯვის შესაბამისობის დადგენას ამავე ხელშეკრულებით გათვალისწინებულ ხარჯთაღრიცხვასთან.

3. პროგრამული მონიტორინგი გულისხმობს პროექტის სამეცნიერო მრჩეველთა საბჭოს მიერ პროექტით დაგეგმილი ამოცანების შესრულების დამადასტურებელი დოკუმენტების შემოწმებას.

4. პროექტის შეჩერება ან/და შეწყვეტა ხორციელდება „საჯარო სამართლის იურიდიული პირის – შოთა რუსთაველის ეროვნული სამეცნიერო ფონდის დაფუძნებისა და მისი წესდების დამტკიცების შესახებ“ საქართველოს განათლებისა და მეცნიერების მინისტრის 2010 წლის 28 ივლისის №62/ნ ბრძანების შესაბამისად.

5. პროექტი ჩაითვლება დასრულებულად, თუ პროექტის ფარგლებში ავანსად გადარიცხულ ყველა ტრანშზე, პროექტის დახურვის მომენტში წარმოდგენილია შუალედური და საბოლოო ანგარიშები, ფონდის მიერ წარმოდგენილ ანგარიშებზე დაწერილია შესაბამისი განხილვის აქტები და პროექტი არ არის შეჩერებული ან შეწყვეტილი.